אלכסנדר לומוב

אלכסנדר לומוב (ברוסית: Александр Ломов) היה מרגל רוסי של הק.ג.ב. בישראל. יחד עם אשתו הוא נשלח לרגל בישראל עבור ברית המועצות. הזוג נתפס על ידי השב"כ, הוסגר לארצות הברית והחל לשתף פעולה נגד ברית המועצות.

 רקע 
ישראל הייתה יעד מודיעיני חשוב עבור ברית המועצות וארצות מזרח אירופה, מאז הקמתה. הק.ג.ב. פרש בארץ, רשת סוכנים שהופעלה ממתקני השגרירות והקונסוליה הסובייטית. רבים מ"הדיפלומטים" הסובייטים בארץ היו אנשי מודיעין. לאחר ניתוק היחסים הדיפלומטים ב 1967, השתמש הק.ג.ב. בנציגי הכנסייה הרוסית למטרות מודיעין. בשגרירות או בכנסייה השתכנה מה שמכונה בעגה המקצועית "התחנה" כלומר, הנציגות "הרשמית" של הק.ג.ב., שפעלה בהסתר.

 ביוגרפיה 
אלכסנדר לומוב גויס לק.ג.ב. בשנת 1980. הוא היה קצין בדרגת רב-סרן (מאיור). בשנת 1986, בשנות השלושים המאוחרות לחייו הוצב כמנהל המשק במשלחת הדתית בכנסייה הרוסית. לומוב דיבר עברית רהוטה. אשתו, אנה, שימשה מזכירתו. אף היא עברה הכשרה בק.ג.ב. ושמשה בפועל צפנית, אחראית לשידור וקליטת מסרים בין הארץ למוסקבה. עם הזוג הגיעה בתם בת החמש. זו הייתה שליחותם הראשונה מחוץ לברית המועצות.

 ריגול בישראל 
 בשרות הכנסייה 
את רוב זמנו השקיע לומוב בעבודתו כמנהלן בכנסייה הרוסית. הוא דאג למחסורם של אנשי הכנסייה בארץ, רכש בשבילם ציוד ומזון וטרח על תחזוקת הבניינים. במקביל, כנדרש מתפקידו, ניהל מגעים עם משרדי הממשלה, בייחוד עם משרד הדתות, שאחראי על הקשר עם נציגי הכנסיות בארץ. לומוב הקפיד להשתתף בכנסים וסיורים שארגנה המחלקה לעדות נוצריות במשרד הדתות, ובכך ניתנה לו הזדמנות טובה להכיר את ישראל ולנוע בה בחופשיות.

 בשרות הק.ג.ב. בישראל 
בחסות עיסוקיו בכנסייה הרוסית לומוב שימש כנציג "הרשמי" של הק.ג.ב. בישראל. הוא עמד בקשר עם סוכנים סובייטים שפעלו בארץ, העביר להם הוראות ותשלומי כספים. כמו כן היה עליו לנסות לאתר סוכנים שאבד עמם הקשר.

אשתו, אנה, הייתה קצינת ביון. כלפי חוץ שמשה כמזכירתו של בעלה המנהלן אבל, בפועל ניהלה את רשת הרדיו החשאי של תחנת הק.ג.ב. בישראל, שבראשה עמד בעלה. לפני נסיעתה לארץ, אנה עברה השתלמות בהפעלת ציוד קשר, בשיטות הצפנה ובטכניקות נוספות של אומנות הביון. הנהג במשלחת היה גם הוא איש הק.ג.ב.

השלושה הסתייעו בעבודתם המודיעינית בכמה כמרים. אלה נחשבו ל"סייענים". הם קבלו על עצמם משימות שנועדו להטעות ולהונות את אנשי יחידת המבצעים של השב"כ שעקבה אחרי אנשי התחנה.

 "כדור גולף" 
לומוב נשלח לישראל על ידי הק.ג.ב. בשנת 1986 במסווה של מנהלן ראשי במשלחת של הכנסייה הרוסית. אשתו, אנה, היית מגויסת גם היא על יד הק.ג.ב. ושמשה כצפנית. במבצע שכונה "כדור גולף", השב"כ טמן מלכודת לזוג. הם שיתפו פעולה, הסגירו סוכנים שפעלו בארץ והועברו לארצות הברית. לאחר שנחקרו על ידי ה־CIA, הם קיבלו זהות חדשה ונטמעו בחברה האמריקנית. פרטי מבצע "כדור גולף" נאסרו לפרסום שנים רבות (2002).

היחידה המבצעית של השב"כ עקבה אחרי לומוב ומצאה שתייה מופרזת ואלימות רבה כלפי אשתו אשר שידרה אותות מצוקה. באישור ראש הממשלה יצחק שמיר, הוחלט לפתוח במבצע מקיף נגד הזוג לומוב במטרה להביא אותם לשיתוף פעולה ולהפוך אותם לסוכנים כפולים. המבצע כונה "כדור גולף".

פיתיון רומנטי הופעל על אנה. במהלך הקשר היא חשפה את בן זוגה ובהמשך שני בני הזוג שיתפו פעולה וחשפו פרטי פרטים על פעילות תחנת הק.ג.ב. בישראל. הם הסגירו סוכנים שפעלו בישראל. שלושה מהם, גרגורי לונדין, רומן ויספלד, וסמואל מכטיי, נעצרו והועמדו לדין.

לומוב ואשתו הועברו לארצות הברית. הם תושאלו על ידי אנשי ה־CIA. בגמר חקירתם ניתנה להם זהות חדשה, מקומות עבודה וליווי בקליטתם בארצות הברית.

"כדור גולף" נחשב למבצע מוצלח במיוחד, ושנים רבות לא הותר לפרסום. זו הייתה הפעם הראשונה שראש "תחנה" של הק.ג.ב. בישראל עורק למערב. הנזק שנגרם לישראל היה מועט. הוא הצליח ליצור קשר עם הסוכנים של הק.ג.ב. אולם בתחום איסוף המודיעין נכשל לחלוטין.

עריקתו של לומוב גרמה לזעזוע בקרב אנשי הק.ג.ב. מספר העריקים בקרב הסוכנים היה מועט מאוד במהלך השנים. עריקה של ראש "תחנה" הייתה נדירה ביותר.

 הערות שוליים 

קטגוריה:מרגלים למען ברית המועצות